Man by Spur doodgeslaanArgieffoto Ses verdagtes, waaronder vier mans en twee vroue tussen 22 en 27 jaar oud, is Sondagaand in hegtenis geneem in verband met die moord op Bradley du Preez by die Little Eagle Spur-restaurant in Alberton, Gauteng. Sers. Phora Nkuna, woordvoerder van die Alberton-polisiestasie, het Dinsdag aan Maroela Media gesê die ses verdagtes is omstreeks 21:00 by die restaurant in die Lemon Tree-winkelsentrum in hegtenis geneem nadat hulle glo vir Du Preez doodgeslaan het. Sy ouderdom is nie bekend gemaak nie. “Du Preez het glo die verdagtes getart en uitgelok, en hulle onder andere met ŉ bottel gegooi,” het Nkuna gesê. Hy is op die toneel dood verklaar. Die polisie ondersoek ŉ saak van moord asook die omstandighede wat tot die aanval gelei het. Die ses verdagtes sou Dinsdag in die Palm Ridge-landdroshof verskyn het, maar die saak is tot Vrydag uitgestel omdat een van die ondersoekbeamptes nie beskikbaar was nie. Die verdagtes se name mag nie bekendgemaak word voordat hulle in die hof verskyn het nie.